लैङ्गिक समानता तथा सामाजिक समावेशीकरण नीतिको व्यवहारिक प्रयोग
स्याङ्जाको वालिङ नगरपालिकाले लैङ्गिक समानता, अपाङ्गता, सामाजिक समावेशीकरण सम्बन्धी नीतिको व्यवहारिक प्रयोग गर्न सुरु गरेको छ ।
राधाकृष्ण डुम्रेवालिङ, जेठ २५ गते । स्याङ्जाको वालिङ नगरपालिकाले लैङ्गिक समानता, अपाङ्गता, सामाजिक समावेशीकरण सम्बन्धी नीतिको व्यवहारिक प्रयोग गर्न सुरु गरेको छ । पालिकाले नगरका १४ वटै वडामा महिला उपभोक्ता समिति निर्माण गरी महिलाहरूलाई सक्रिय बनाउने तथा पछाडि परेको समूह र समुदायलाई पहुँचमा लैजाने गरी काम सुरु गरेको हो । नगरपालिकाले लैङ्गिक समानता, अपाङ्गता, सामाजिक समावेशीकरण २०७८ सम्बन्धी नीति यस अगाडि नै बनाएको छ । लैङ्गिक समानता, अपाङ्गता, सामाजिक समावेशीकरण मूल प्रवाहीकरणको अभ्यास, उपलब्धि चुनौती तथा समाधान सम्बन्धी छलफल कार्यक्रम बोल्दै नगर प्रमुख कृष्ण खाँणले आगामी नीति तथा कार्यक्रम र बजेटमा उनीहरूलाई पहिलो प्राथमिकता दिने बताउनुभएको हो । उहाँले भन्नुभयो, “हामीले बनाएको नीतिलाई व्यवहारिक प्रयोग गर्न सुरु गरेका छौँ ।”कार्यक्रममा निवर्तमान नगरप्रमुख दिलिपप्रताप खाणले बजेट निर्माण तथा कार्यान्वयनका लागी निश्चित लक्ष्य र उद्देश्यका साथ अगाडि बढेमा सफलता सहजै प्राप्त गर्न सकिनेमा जोड दिनुभयो ।कार्यक्रममा स्थानीय तहको बजेट तथा कार्यक्रममा लैङ्गिक समानता, अपाङ्गता, सामाजिक समावेशीकरणको भइरहेका अभ्यास, कार्यान्वयनको पक्ष लगायतका विषयमा जनप्रतिनिधिहरू बीच छलफल गरिएको छ । महिला र पुरुषबीच विभेद यथावत् रहेको भन्दै राज्यले लक्षित वर्गलाई जति बजेट विनियोजन गर्नुपर्ने हो त्यति नभएको उपप्रमुख कविता तिवारीले बताउनुभयो । लक्षित वर्गको लागी ल्याइएको बजेट उनीहरूको हितका लागी मात्रै प्रयोग हुनु पर्नेमा उहाँको जोड छ ।स्थानीय तहलाई बलियो बनाउन जनप्रतिनिधिहरूलाई कार्यबोधप्रति उत्तरदायी बनाउन यस्ता खालका कार्यक्रम प्रभावकारी हुने उपप्रमुख तिवारीको भनाइ छ । दलित महिला केन्द्रको समन्वय वालिङ नगरपालिका, सिडिडब्ल्युएनको आयोजना र स्थानीय सरकार सबलीकरण अष्टेलियन एड, द एसिया फाउण्डेसनको आर्थिक सहयोगमा कार्यक्रम गरिएको हो । 